## Pravilnik o sadržaju redovitih izvješća i izvješća na zahtjev Hrvatske agencije za nadzor financijskih usluga

### NN 116/2006 (30.10.2006.), Pravilnik o sadržaju redovitih izvješća i izvješća na zahtjev Hrvatske agencije za nadzor financijskih usluga

# HRVATSKA AGENCIJA ZA NADZOR FINANCIJSKIH USLUGA

**2603**

Na temelju odredbi članka 158. stavak 5., članka 21. stavak 6. i članka 263.
stavak 1. točka 2. Zakona o osiguranju (»Narodne novine« broj 151/05) Hrvatska
agencija za nadzor financijskih usluga donijela je 19. listopada 2006. godine

## PRAVILNIK

### O SADRŽAJU REDOVITIH IZVJEŠĆA I IZVJEŠĆA NA ZAHTJEV HRVATSKE AGENCIJE ZA NADZOR FINANCIJSKIH USLUGA

Članak 1.

Ovim Pravilnikom propisuje se sadržaj redovitih izvješća i izvješća na zahtjev
Hrvatske agencije za nadzor financijskih usluga (dalje: Agencija), te način i
rokovi izvještavanja Agencije od strane društava za osiguranje, društava za
zastupanje i društava za posredovanje u osiguranju.

Članak 2.

(1) Društvo za osiguranje (dalje u tekstu: Društvo), dužno je izvještavati
Agenciju:
1. o upisu i promjenama podataka koji se upisuju u sudski registar,
dostavljanjem prijave s prilozima uz prijavu, odnosno zahtjeva sa svim
prilozima, istodobno kada se dostavljaju sudskom registru, a rješenja o upisu u
sudski registar najkasnije u roku od tri dana od njegova primitka,
2. o sazivu skupštine i svim odlukama prihvaćenim na skupštini, dostavljanjem
poziva za skupštinu s dnevnim redom i prijedlogom odluka, istodobno kada se
dostavlja na objavu, a nakon održane skupštine dostavljanjem zapisnika s
odlukama koje su donesene na skupštini, u roku od tri dana od dana održavanja
skupštine, s pročišćenim tekstom statuta,
3. o imateljima dionica Društva, te o stjecanju, odnosno izmjeni kvalificiranih
udjela iz članka 21. Zakona o osiguranju, dostavljanjem osobnih podataka,
odnosno naziva tvrtke i sjedišta dioničara Društva, nominalnog iznosa dionica
koje posjeduju i postotaka udjela u temeljnom kapitalu Društva, te dostavljanjem
dokaza o namjeri stjecanja, odnosno izmjeni kvalificiranih udjela iz članka 21.
Zakona o osiguranju, a za dioničare pravne osobe, koji su imatelji
kvalificiranih udjela, dokumentaciju iz članka 59. stavak 4. i 5. Zakona o
osiguranju, odnosno uz prethodnu obavijest o namjeri stjecanja kvalificiranih
udjela iz članka 23. dostaviti dokumentaciju iz članka 23. stavak 4. Zakona o
osiguranju, bez odlaganja,
4. o razrješenju i imenovanju članova uprave, dostavljanjem odluka o razrješenju
i imenovanju članova uprave, a članovi uprave dužni su o svakom imenovanju ili
prestanku svoje funkcije u nadzornom ili upravnom odboru drugih pravnih osoba
pisano izvijestiti Agenciju uz dostavljanje odluke kojom se mijenja njihov
status, bez odlaganja,
5. o razrješenju ovlaštenog aktuara, dostavljanjem odluke o razrješenju, odnosno
imenovanju ovlaštenog aktuara, u roku od osam dana od dana donošenja odluke,
6. o promjenama vođenja unutarnje revizije, dostavljanjem odluke o namjeri
imenovanja unutarnjeg revizora sukladno članku 147. stavak 1. Zakona o
osiguranju, te promjena u vođenju unutarnje revizije, zatim dostavljanjem
pravila djelovanja unutarnje revizije i njihovih izmjena, te izvješća unutarnje
revizije propisanih odredbama članka 150. Zakona o osiguranju, bez odlaganja,
7. o planiranom otvaranju, preseljenju, zatvaranju ili privremenom prestanku
podružnice ili predstavništva, odnosno promjenama vrste poslova koje obavlja
podružnica, dostavljanjem predmetnih odluka, bez odlaganja,
8. o ulaganjima na temelju kojih je Društvo posredno ili neposredno steklo
kvalificirani udio u drugoj pravnoj osobi, kao i o svakom daljnjem ulaganju u tu
pravnu osobu, dostavljanjem ugovora ili druge isprave o stjecanju, odnosno
ulaganju, u roku od osam dana od dana stjecanja, odnosno ulaganja,
9. o značajnim promjenama u strukturi kapitala, dostavljanjem izvješća o
dioničarima Društva koji su stekli udjel od 10% ili više u glasačkim pravima,
odnosno i o stjecanju manjem od 10%, ako postoji utjecaj na upravljanje
Društvom, uz dokaze o načinu stjecanja, bez odlaganja,
10. o početku i prestanku obavljanja određenih poslova osiguranja za koje je
Društvo steklo dozvolu, dostavljanjem predmetne odluke Društva, u roku od osam
dana od dana njezinog donošenja,
11. ako je ugrožena likvidnost, odnosno solventnost Društva, dostavljanjem
dokumentiranog izvješća bez odlaganja,
12. ako nastupe razlozi za prestanak, odnosno oduzimanje dozvole za obavljanje
poslova osiguranja, dostavljanjem dokumentiranog izvješća bez odlaganja,
13. ako se financijski položaj Društva izmijeni do mjere da Društvo ne dostiže
granicu solventnosti iz članka 98. odnosno članka 99. Zakona o osiguranju,
dostavljanjem izvješća, bez odlaganja.
(2) Društvo je dužno obavještavati Agenciju o tehničkoj podlozi koju
upotrebljava pri izračunu cjenika premija i isključivo za namjene provjere jesu
li usklađene s aktuarskim načelima, tako da prije početka primjene cjenika
dostavi:
– mišljenje ovlaštenog aktuara s obrazloženjem koje će u sebi sadržavati (ovisno
o cjeniku): primijenjene tablice smrtnosti, uračunatu kamatnu stopu za izračun
premije osiguranja i matematičke pričuve, uračunate troškove za izračun premije
osiguranja, primijenjenu formulu za izračun neto premije, primijenjenu formulu
za izračun bruto premije i tablice bruto premijskih stopa, primijenjenu formulu
za izračun premije za troškove upravljanja, primijenjenu formulu za izračun
premije za pokriće rizika, primijenjenu formulu za izračun matematičke pričuve,
primijenjenu formulu za izračun otkupne vrijednosti osiguranja s primjerom
tablice otkupne vrijednosti, primijenjenu formulu za izračun kapitalizirane
svote osiguranja s primjerom tablice kapitalizacije, plan dobiti, uvjete, odluku
o tablici maksimalnog pokrića.

Članak 3.

Ako osoba koja je dobila odobrenje Agencije za stjecanje kvalificiranog udjela u
društvu za osiguranje u slučajevima iz članka 21. stavak 1. ili 2. Zakona o
osiguranju, namjerava otuđiti svoje dionice tako da bi se uslijed toga njen udio
smanjio ispod granice za koju je dobila odobrenje, mora o tome prethodno
obavijestiti Agenciju, dostavljanjem izvješća o načinu otuđenja i osobama koje
stječu te dionice, bez odlaganja.

Članak 4.

Društvo za zastupanje, odnosno posredovanje u osiguranju dužno je Agenciju
izvještavati o:
1. promjeni podataka koji se upisuju u sudski registar, dostavljanjem preslika
prijave, odnosno zahtjeva sa svim prilozima, istodobno kada se dostavljaju
sudskom registru, a preslik rješenja o upisu u sudski registar najkasnije u roku
od tri dana od njegova primitka,
2. o strukturi i opsegu poslova zastupanja, odnosno posredovanja u osiguranju
prema društvima za osiguranje koje je obavilo u pojedinoj godini, dostavljanjem
izvješća i preslika zaključenih ugovora o zastupanju, odnosno pružanju usluga
posredovanja, sa stanjem na dan 30. lipnja i 31. prosinca, u roku od mjesec dana
od dana isteka izvještajnog datuma,
3. o ispunjavanju obveza iz članka 237., odnosno 243. Zakona o osiguranju,
dostavljanjem ugovora o osiguranju od odgovornosti obavljanja djelatnosti
zastupanja, odnosno posredovanja u osiguranju, ili dokaz o odgovarajućem
jamstvu, u roku od osam dana od sklapanja ugovora, odnosno dobivanja jamstva.

Članak 5.

Društva za osiguranje i društva za zastupanje, odnosno posredovanje u
osiguranju, dostavljaju Agenciji dokumentaciju navedenu u odredbama članka 2.,
3. i 4. ovog Pravilnika u izvorniku ili presliku ovjerenom kod javnog
bilježnika. Dostavljena dokumentacija se ne vraća.

Članak 6.

Pored dokumentacije navedene u sadržaju izvješća propisanih ovim pravilnikom,
društva za osiguranje i društva za zastupanje, odnosno posredovanje u
osiguranju, dužna su dostaviti radi potrebe nadzora, na zahtjev Agencije i drugu
dokumentaciju.

Članak 7.

Ovaj pravilnik stupa na snagu osmog dana od dana objave u »Narodnim novinama«.

Klasa: 011-01/06-01/32
Urbroj: 326-112-06-01
Zagreb, 19. listopada 2006.

Predsjednik Uprave
**Ante Samodol**, v. r.

Pravilnik, NN 116/2006-2603
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)